
UVOD 


Da bi nastala neka velika poruka, sudjeluju tri 
elementa: propovjedaonica, slušatelji i istina. Ta 
se tri činioca nalaze i u dvije najznačajnije poruke 
u životu našega Otkupitelja, u prvim i posljednjim 
javnim riječima što ih je On ljudima uputio. Kod 
Njegove prve propovijedi propovjedaonica bijaše 
jedno brdo, slušateljstvo sačinjavahu neuki Ga- 
lilejci, a svoju je istinu dao u Blaženstvima. Propo¬ 
vjedaonica Njegove posljednje poruke bio je Križ, 
a slušatelji su bili pismoznanci i farizeji koji su 
hulili na Boga, hramski svećenici koji su se rugali, 
rimski vojnici koji su se kockali, strašljivi učenici 
koji su se kukavički sakrili, Magdalena koja je 
plakala, Ivan koji je ljubio i Marija koja je trpjela 
kao što samo majka može tugovati i trpjeti. Mag¬ 
dalena, Ivan i Marija - kajanje, svećeništvo i nevi¬ 
nost -, to su duše kakve svagda i uvijek nalazimo 
pod Kristovim križem. A propovijed što ju je to 
općinstvo čulo s propovjedaonice križa, bijaše 
Sedam posljednjih riječi, samrtničke riječi Spa¬ 
sitelja koji je svojom smrću nadvladao smrt. 

U četiri tisuće godina židovske povijesti predaja 
donosi posljednje riječi samo triju osoba: Izraela, 
Mojsija i Stjepana. Razlog može biti u tome što 
nigdje drugdje posljednje riječi nisu imale isto 
značenje i važnost. Izrael je bio prvi od Izraelaca, 
Mojsije prvi Zavjeta, a Stjepan je bio prvi od mu¬ 
čenika. Sa samrtničkim riječima svakoga od njih 
počinje jedan uzvišeni odsjek u povijesti Božjih 
odnosa prema ljudima. Nisu doprle do nas 

posljednje riječi Petrove, Pavlove ili Ivanove, Duh 
nije vodio nijedno pero koje bi nam otkrilo tajnu 
njihovih umirućih usana. No čovječje srce teži 
da upozna misli i osjećaje u onom tako svako¬ 
dnevnom, a ipak tako tajanstvenom trenutku što 
ga nazivamo smrću. Gospodin nam je u svojoj 
dobroti objavio i navještao svoje samrtničke misli, 
jer On nastupa, više nego Mojsije, više nego Stje¬ 
pan, kao zastupnik i zamjenik svega ljudskoga 
roda. U taj uzvišen čas zove On tako svoju djecu k 
propovjedaonici Križa, i svaka riječ što je izriče 
izgovorena je samo zato, da se vječito dalje navješ¬ 
ćuje i da vječito tješi. Nigda nije bilo propovjedni¬ 
ka kao što je bio umirući Krist, a nigda nije bilo ni 
slušateljstva nalik na ono što se sabire oko propo¬ 
vjedaonice Križa. Nikoja se propovijed ne bi mogla 
mjeriti sa Sedam posljednjih riječi. 

Drukčije no riječi umirućih ljudi, tih sedam 
riječi nije nikada zamuklo niti palo u zaborav. 
Zazvučale su u ušima mnogo slušatelja, i njihova 
je jeka poletjela ponad jeruzalemskih brežuljaka 
i kroz labirint ljudskog duha, one su čak probudile 
i mrtve u njihovim grobovima. Još sada, ovoga 
časa, mi ih čujemo u svojem bijednom srcu koje 
se još jednom mora odlučiti hoće li se odazvati 
zovu ljubavi toga Spasitelja te poći za Njime. 
Kalvarija je novo brdo kušnje, ali ovaj puta ne 
kuša sotona Krista, već Krist kuša nas, uvodi nas 
u napast da ljubimo Ljubav koju nikada ne može¬ 
mo dosta ljubiti. 

PRVA RIJEČ 

Oče, oprosti im, jer ne znaju što čine! 

Psihološki je osnovana i općenito valjana 
činjenica da ljudsko srce, kad se bliži smrt, 
upućuje riječi ljubavi onima koji su mu najbliži i 
najdraži. Zašto bi drukčije bilo sa Srcem sviju 
srdaca? Ako je Krist govorio po redu svima koje 
je najvećma ljubio, onda ćemo zacijelo u Njegove 
prve tri riječi upoznati redoslijed onih kojima je 
pripadala Njegova ljubav i naklonost. Prve su 
riječi bile upućene Njegovim neprijateljima: 
“Oče, oprosti im.” Drugu je rekao grešnicima: 
“Danas još bit ćeš sa mnom u raju.” Treća riječ 
bijaše namijenjena svecima: “Ženo, evo ti sina.” 
Neprijatelji, grešnici i sveci - tim redom ljubi i 
brine se božansko Srce. 

Prisutni su napeto iščekivali Njegovu prvu riječ. 
Krvnici vjerovahu da će čuti krik, jer je kričao 
svaki koji je prije Njega bio pričvršćen na križna 
vješala. Seneca pripovijeda kako su razapeti 
proklinjali dan svoga rođenja, svoje krvnike i 
svoje matere te pljuvali dolje na ljude što su piljili 
u njih. Ciceron izvješćuje kako im se ponekad 
morao odrezati jezik da bi se dokončala gadna 
bogohuljenja. Zato su krvnici očekivali krik, a 
ne onaj vapaj što su ga uistinu čuli: Takav su krik 
očekivali također pismoznanci i farizeji. Sigurni 
su bili da će On, koji je propovijedao: “Ljubite 
svoje neprijatelje” i “Činite dobro onima koji vas 
mrze”, zaboraviti to Evanđelje, pošto mu budu 
probite ruke i noge. Mislili su da će te užasne 

boli i smrtne muke pobijediti odluku što ju je 
možda stvorio da prividno sačuva mir. Svatko je 
očekivao da će Krist vikati, no nitko osim ono 
troje podno križa nije vjerovao da će čuti ove 
riječi. Poput mirisava drveta što kupa u miomirisu 
i samu sjekiru koja ga obara, to je veliko Srce na 
drvetu ljubavi izlilo iz svoje dubine poklik koji je 
više bio molitva, blaga, nježna, tiha molitva za 
oproštenje i otpuštenje: “Oče, oprosti im, jer ne 
znaju što čine.” 

Kome da Bog oprosti? Neprijateljima? Vojniku 
u Kajfinoj sudnici koji ga je s oružjem u ruci 
udario? Pilatu, tom političaru, koji je osudio Boga 
da bi sebi osigurao carevo prijateljstvo? Herodu 
koji je Mudrost zaodio u luđačku odjeću? Vojni¬ 
cima koji su Kralja sviju kraljeva prikovali na drvo 
da na njemu visi između neba i zemlje? Svima 
njima da oprosti? A zašto? Jer znadu što čine? 
Ne, već jer ne znaju što čine. Kad bi znali koliko 
užasan zločin počinjaju osuđujući Život na smrt, 
kad bi znali kakvo je nasilje nad pravdom bilo, 
kada su izabrali Barabu namjesto Krista, kad bi 
razumjeli kako je okrutno bilo uhvatiti noge što 
koračaju bregovima vječnim pa ih pribiti na 
drvenu gredu, kad bi znali što čine, pa to ipak 
činili, ne misleći da bi Krv što su je prolili mogla 
njih otkupiti - nikada se ne bi spasili. Bili bi osu¬ 
đeni, da nisu bili u neznanju, da su shvatili stra¬ 
hotu svoga nedjela kada su Krista razapeli. Samo 
im je nepoznavanje njihova velikog grijeha 
otvorilo uši vapaju s križa. Ne spasava znanje, 
nego neznanje. 

Za pale anđele nema otkupljenja. Veliki duho¬ 
vi, sa svojim vođom, svjetlonošom Luciferom, 
koji bijaše obdaren inteligencijom prema kojoj 
mi nismo razumniji od malena djeteta, vidjeli su 
posljedice svake svoje odluke tako jasno kao što 
mi na primjer spoznajemo da su dva i dva četiri. 
Kad su svoju odluku stvorili, bila je neopoziva, 
nisu je više mogli povući, a time je bila isključena 
i mogućnost budućega otkupljenja. Jer su znali 
što čine, nisu smjeli čuti tog vapaja što je došao s 
križa. Ne otkupljuje znanje, nego neznanje! 

Kad bismo mi shvatili kako je strahovit grijeh 
pa bismo ipak griješili, kad bismo pojmili koliko 
požrtvovne ljubavi ima u Žrtvi križa, a ipak ne 
bismo tom ljubavlju do vrha napunili kalež svoga 
srca, kad bismo uvidjeli koliko milosrđa ima za 
nas u sakramentu pokore, pa ipak ne bismo htjeli 
ponizno poviti koljeno pred rukom koja ima vlast 
odrešivati na nebu i na zemlji, kad bi nam bilo 
jasno koliko bogat život sadržan u Euharistiji, a 
ipak ne bismo jeli toga Kruha koji čini naš život 
vječnim, niti pili Vina, koje čisti i obogaćuje, kad 
bismo poznavali svu istinu što prebiva u Crkvi 
kao Kristovu mističnom Tijelu, a ipak bismo joj 
poput Pilata okrenuli leđa - kad bismo znali sve 
to pa ipak izbjegavali Krista i Njegovu Crkvu, 
svi bismo bili izgubljeni. Ne spasava znanje, nego 
neznanje. Jedina isprika zašto nismo sveci jest što 
ne znamo kako je beskrajno dobar Bog. 

MOLITVA 


Dragi Isuse! Ne žudim za znanjem svijeta. Ne 
želim znati na čijem se nakovnju kuju snježne 
pahuljice, ne želim poznavati skrovišta tame ni 
krila iz kojega se porodio led. Ne marim znati 
zašto zlato pada zemaljski k zemlji a vatra se 
božanski penje k nebu. Ne želim istraživati knji¬ 
ževnost ni prirodoslovlje, ni četverodimenzional- 
ni svemir u kome živimo. Ne želim upoznati duži¬ 
nu svemira u sunčanim godinama ni širinu Zem¬ 
lje dok pleše oko sunčanih kola. Ne želim znati 
visine zvijezda, tih čistih svijeća noći, ni dubina 
mora ni tajni njihovih vodenih palača. U svemu 
tome želim biti neznalica. Htio bih samo upoznati 
dužinu, širinu, visinu i dubinu Tvoje otkupi- 
teljske ljubavi na Križu, dobri Spasitelju ljudi! U 
svim stvarima ovoga svijeta želim biti luda i nez¬ 
nalica, samo ne u Tebi, dragi Isuse. Onda sam - 
o najčudnija od najčudnijih nevjerojatnosti - 
mudar. 

DRUGA RIJEČ 

Još danas bit ćeš sa mnom u raju 

Legenda pripovijeda: Kad su sv. Josip i Blažena 
Djevica bježali s božanskim Djetetom ispred 
Herodova bijesa u Egipat, otpočinuše u nekoj 
gostionici u pustinji. Majka Božja zamolila je go- 
stioničarku vode da opere Djetešce. Žena potom 
upita bi li smjela u istoj vodi u koju je bilo uronje¬ 
no božonsko Dijete, okupati svoje dijete koje je 
gubavo. Čim se bolesno dijete dotaklo vode koju 
je posvetila prisutnost Boga ozdravilo je. Njezino 
je dijete odraslo i postalo razbojnikom. Prema 
legendi bio je to Dizma koji je visio s desne Kristu 
na križu. 

Je li u lupežu iskrslo sjećanje na taj događaj o ko¬ 
jemu mu je majka bila pripovijedala, pa je zato 
gledao Krista prijateljskim okom, ne znamo. A mož¬ 
da je sreo Spasitelja prvi put onda kada je On kazivao 
priču o čovjeku koji je išao iz Jeruzalema u Jerihon 
te pao među razbojnike, pa mu se, čuvši to, srce na¬ 
punilo kajanjem. Može biti također da je to prvi 
puta saznao kada je zajedno s Otkupiteljem trpio te 
je okrenuvši ispaćenu glavu pročitao natpis koji je 
nosio Njegovo ime ,,Isus“, i Njegov grad „Nazaret” 
i Njegovo zločinstvo „Kralj židovski”. Kako god 
bilo, na žrtveniku njegove duše nakupilo se dosta 
suha granja, pa sada na to pada iskra sa srednjega 
križa, i ono plamti blistavom svjetlošću vjere. On 
vidi križ, a moli pred prijestoljem; vidi osuđenika, 
a zaziva Kralja: „Gospodine, sjeti me se kad uđeš u 
svoje Kraljevstvo.” 



Napokon je naš Gospodin stekao priznanje. 
Posred graje pobješnjele svjetine i zlosretna sikta- 
nja grijeha, u cijelom tom paklenskom spektaklu 
ljudske pobune protiv Boga podigao se samo 
jedan glas pohvale i priznanja - glas jednoga osu¬ 
đenika. Bila je to ispovijest vjere u Onoga, koji 
bijaše napušten od sviju, a to je bilo svjedočanstvo 
jednoga lupeža. Ne bismo se čudili da je sin udo¬ 
vice iz Naima, koji je bio probuđen od mrtvih, 
kojom riječju očitovao svoju vjeru u Kraljevstvo 
Onoga, koji je svoje kraljevstvo naoko izgubio; 
ne bismo se čudili da ga je priznao Petar, koji je 
na brdu Preobraženja vidio Njegovo lice gdje 
blista kao sunce i Njegove haljine kako se sjaju 
poput snijega; ne bi nam bilo čudno, da je slijepac 
iz Jerihona kome je Sin Božji otvorio oči svjetlu, 
još jednom progledao da bi objavio Njegovo bo¬ 
žanstvo. Da, da je koji od tih progovorio, možda 
bi se i strašljivi učenici i prijatelji sakupili, možda 
bi tada i pismoznanci i farizeji uzvjerovali. Ali sada 
kad se već smrt nad Njime raskrilila, kad mu je 
poraz gledao u lice, jedan je lupež, razbojnik s desne 
strane Kristove, bio jedini pored male skupine 
podno križa koji je slavio Njega kao vladaoca Kra¬ 
ljevstva, kao vrhovnoga Gospodara duša. 

U tom pak trenutku kad je razbojnik iskazao 
svoje svjedočanstvo naš je Gospodin izvojštio 
veću pobjedu, no što ju je igda moguće izvojštiti, 
a snaga što ju je proizveo bijaše veća od one što 
ukroćuje vodeni slap. Izgubio je život, a spasio 
jednu dušu. U taj dan, kada ni Herod ni sav njegov 
dvor ne mogoše iz Njega izmamiti riječ niti ga je 

sva sila i vlast Jeruzalema mogla prisiliti da siđe s 
križa, kada On uza sve nepravedne optužbe pred 
sudom nije prekinuo svoje šutnje niti ga je rulja 
svojom drekom: „Drugima je pomagao, sebi ne 
može pomoći“, mogla navesti na odgovor, On 
se okrenuo k drhtavom životu sebi s desne strane. 
On govori i spasava jednog lupeža: „Još danas 
bit ćeš sa mnom u raju.“ Nikada nikome nije bilo 
nešto takova obećano, pa ni Mojsiju ni Ivanu, ni 
Magdaleni ni Mariji. 

Lupež je promucao svoju posljednju, a možda 
i prvu molitvu. Samo je jednom pokucao, samo 
jednom zatražio, samo jednom zamolio, sve je 
stavio na kocku i sve je dobio. Kada duhom sto¬ 
jimo s Ivanom na Patmosu, vidimo u nebu Osva¬ 
jača Krista i iza njega vojsku u bjelini. Kada s Lu¬ 
kom stojimo na Kalvariji, vidimo prvoga u tome 
mnoštvu. Krist je bio siromašan, a umro je bogat. 
Ruke su mu bile pribijene na križ, a ipak je otvorio 
raj i osvojio jednu dušu. Njegov pratilac u nebo 
bijaše jedan tat. Zar se ne bi moglo reći, da je on 
i umro kao tat, jer ukrao je raj? 

Sto bi nas moglo bolje osvjedočiti o Božjem 
milosrđu? Izgubljene ovce, izgubljeni sinovi, 
slomljene Magdalene, raskajani Petri, lupeži koji¬ 
ma je bilo oprošteno. To je krunica božanskoga 
opraštanja. 

Bogu je više stalo do našega otkupljenja i spa¬ 
senja nego nama samima. Pripovijeda se kako se 
naš Gospodin jednoga dana ukazao sv. Jeronimu 
i rekao mu: “Jeronime, što hoćeš da mi daš?” 
Jeronim odgovori: “Darovat ću Ti svoje knjige.” 

Na to će naš Gospodin da to nije dosta. “Što onda 
da ti darujem?”, upita Jeronim: “Svoj život poko¬ 
re i odricanja?” “Pa što mi još preostaje što bih 
Ti mogao dati?”, kliknu Jeronim, Gospodin 
odvrati: “Jeronime, daruj mi svoje grijehe.” 

MOLITVA 


Dragi Isuse, Tvoja me dobrota prema raska- 
janom razbojniku podsjeća na proročke riječi 
Staroga Zavjeta: “Da su vaši grijesi crveni kao 
skrlet, pobijeljet će kao snijeg; i da su crveni po¬ 
put grimiza, postat će bijeli kao vuna.” U riječima 
oproštenja što si ih rekao razbojniku shvaćam 
sada i smisao drugih Tvojih riječi: “Nisam došao 
da dozovem pravednike, nego grešnike... Ne 
trebaju zdravi liječnika, već bolesni: “Veća će biti 
radost u nebu za jednoga grešnika koji čini 
pokoru, negoli za devedeset i devet pravednika 
kojima ne treba pokore.” Sada razumijem zašto 
je Petar istom onda postao Tvojim prvim namjes¬ 
nikom, pošto je triput bio pao. Crkva kojoj je 
on bio glava trebala je da uvijek znade za otpu- 
štenje i oproštenje grijeha. Isuse, pomalo uviđam: 
da nisam nikada sagriješio, nikada Te ni Spasi¬ 
teljem ne bih mogao zvati. Razbojnik nije jedini 
grešnik. Tu kao grešnik stojim i ja. Ali Ti si jedini 
Spasitelj. 

TREĆA RIJEČ 

V' 

„Ženo, evo ti sina. “ 

Jedan je anđeo svjeda izišao od velikoga bijelog 
prijestolja svjetlosti te sišao nad dolinu Ezdrelon, 
mimo ponosnih kćeri velikoga carstva. Došao je 
u Nazaret gdje je jedna ponizna djevica klečala 
zadubljena u molitvu. Tu reče: “Zdravo, milosti 
puna.” To nisu bile riječi, to je bila RIJEČ. “I Riječ 
je tijelom postala.” Bijaše to prvo Navještenje. 

Prođe devet mjeseci, i opet je došao anđeo od 
velikog, bijelog prijestolja svjetlosti k pastirima 
na brežuljcima Judeje, objavio im radost “Slave 
Bogu na visini” i pozvao ih da se poklone Njemu 
koga svijet ne može obuhvatiti, “Djetetu, povijenu 
u pelene i položenu u jasle”. Vječnost postade 
vremenom, Božanstvo tijelom, Bog postade čo¬ 
vjekom. Svemoć je ležala u povojima. Po riječima 
sv. Luke “rodi Marija svojega prvorođenog Sina 
i položi ga u jasle.” Bijaše to prvo Rođenje. 

Onda dođoše Nazaret i tesarska radionica. 
Možemo sebi predočiti božanskoga Dječaka kako 
je ležao u povojima, dok nije bio kršten krštenjem 
Krvi; kako je u predosjećanju velikoga Križa što 
će jednom biti za Njega pripremljen na Kalvariji, 
pravio malen križ. Možemo zamisliti također 
kako je On neke večeri, nakon dana rada uz bla- 
njaču, umoran ispružio ruke, dok je sunce bacalo 
na suprotan zid sjenu razapeta Čovjeka. Možemo 
zamisliti kako je Njegova Majka u svakom čavlu 
gledala proročansko navještenje dana u koji će 
ljudi pribiti na križ Onoga koji je stvorio svemir. 

Nazaret se pretvorio u Kalvariju, a čavli 
radionice postadoše čavlima ljudske zlobe. S križa 
ispunjuje On posljednju svoju volju i svoju 
oporuku. Svoju je Krv već zavještao Crkvi, haljine 
pripadoše Njegovim neprijateljima, razbojniku je 
darovao raj, svoje će pak Tijelo domala predati 
grobu, a dušu nebeskom Ocu. Kome da povjeri 
ono dvoje što ih nadasve ljubi - Mariju i Ivana? 
Ostavit će ih jedno drugome, i tako će svojoj 
Majci dati sina, a svome prijatelju Majku. “Ženo!” 
To bijaše drugo Navještenje. Ponoćni sat tihe 
odaje i zanosne molitve zamijeniše brdo Kalva¬ 
rija, pomračeno nebo i Sin na križu. No koje li 
također utjehe. Prvo je Navještenje donio anđeo, 
a drugo izgovara blagi glas Boga. 

“Evo ti Sina!” Sada se zbilo drugo Rođenje! 
Svoga je Prvorođenca, donijela Marija na svijet 
bez boli u betlehemskoj štali. U bolima Križa 
daruje sada život svojemu drugorođencu, Ivanu. 
U tom trenutku ne trpi Marija porođajne boli 
samo za svoga drugorođenca, Ivana, nego i za 
milijune što će u kršćanska vremena postati 
“Marijinom djecom”. Sada shvaćamo također 
zašto je Krist bio nazvan Njezinim Prvorođencem: 
Ne zato što bi Ona imala začeti po tijelu i druge 
djece, već zato što je trebalo da ima više djece iz 
krvi Srca. Uistinu se ona kletva kojom je Bog uda¬ 
rio Evu sada obistinjuje i na novoj Evi, Mariji, jer 
Ona u bolima rađa svoju djecu. 

Marija dakle nije samo Majka našega Gospo¬ 
dina i Spasitelja Isusa Krista, Ona je i naša Majka. 
Ne nazivamo Je mi tako samo iz uljudnosti, nije 

to samo neka opravdano nastala predodžba, nije 
to samo slikovit izričaj. Ona je to punim pravom, 
jer Ona je nas rodila u bolima podno Križa. 
Svojom je slabošću i neposluhom Eva pod drve- 
tom spoznanja dobra i zla izgubila ime majke živih 
svojom žrtvom i poslušnošću Marija je pod Kri¬ 
žem stekla dostojanstvo Majke ljudi. Imati Majku 
Božju za majku i Isusa za brata naša je sudbina i 
naše određenje. 

MOLITVA 


O Marijo, kao što se Isus rodio od Tebe u 
Tvojemu prvom tjelesnom porođaju, tako se mi 
rađamo od Tebe u drugom porođenju duha. 
Donijela si nas u nov svijet duhovnih odnošaja, 
u kojemu je Bog naš Otac, Isus naš Brat, a Ti 
naša Majka! Kao što majka nikada ne može za¬ 
boraviti djeteta svoga krila; tako ni Ti, Marijo, 
ne možeš zaboraviti nas. Kao što si bila Posred¬ 
nica, kada su se zasluživale milosti vječnoga 
života, tako si i Posrednica pri njihovu dijeljenju. 
Ništa Tebi nije nemoguće, jer si Majka Onoga 
koji sve može. Kao što Ti Sin nije odbio molbe 
na svadbi u Kani, tako Ti ih ne odbija ni na 
nebeskoj svadbi, gdje nosiš krunu kao Kraljica 
anđela i svetih. Moli za me svoga Sina; da vodu 
moje slabosti pretvori u vino Tvoje jakosti. Ma¬ 
rijo, Ti utočište grešnika, moli za nas, koji sada 
ležimo podno Križa. Sveta Marijo, Majko Božja, 
moli za nas grešnike sada i na čas smrti naše. 
Amen. 

ČETVRTA RIJEČ 

Bože moj! Bože moj! Zašto si me ostavio? 

Prve su tri riječi s propovjedaonice križa bile 
upućene onima, koje Bog najvećma ljubi: neprija¬ 
teljima, grešnicima i svecima. Dvije naredne riječi, 
četvrta i peta, otkrivaju patnje Bogočovjeka na 
križu. Četvrta riječ simbolički očituje muke čovje¬ 
ka koji je ostavljen od Boga, a peta bol Boga koji 
je ostavljen od ljudi. 

Kad je naš Gospodin izrekao svoju četvrtu riječ 
s Križa, zemlju je pokrila tama. Veli se doduše, 
da se prirode ne tiču naši jadi i brige. Može cio 
jedan narod umirati od gladi, ali sunce izlazi i 
igra se nad poljima što ih suša mori. Može brat 
ustati ratom na brata, tako da se crvena makova 
polja pretvore u njive krvi; no ptica, kojoj vatra ni 
granate ne mogu nauditi, pjeva svoju spokojnu 
pjesmicu. Može srce pucati od bola za izgubljenim 
prijateljem, no veselo se propinje duga preko 
neba, i njezin je smiješak u oštroj opreci prema 
mukama, na koje sja. Ali kada je Krist bio razapet, 
sunce je uskratilo svoj sjaj. Svjetlo, koje vlada 
danom, zacijelo je posljednji put u povijesti poput 
svijeće ugaslo, iako bi po svim ljudskim računima 
bilo moralo sjati. No ni sama priroda nije mogla 
ostati ravnodušna, nije mogla a da se ne pobuni 
videći najveće zločinstvo, što ga je čovjek počinio, 
umorstvo Gospodara prirode. Kada je duša Boga 
utonula u mrak, pomračilo se i sunce, što ga je 
On stvorio. 

Zaista, sve je bilo mračno! Dao je od sebe svoju 
Majku i svoga najmilijeg učenika, a sada ga je 
prividno ostavio i Bog. „Eli, Eli, lamma saba- 
chtani? Bože moj! Bože moj! Zašto si me osta- 
vio?“ Te riječi, izrečene na tajanstvenom he¬ 
brejskom jeziku, izražavaju neprobojnu i zastrav- 
ljujuću tajnu, da je tu Bog ostavljen od Boga. Sin 
zove svoga Oca, Boga. Kako li to sada zvuči 
sasvim drukčije nego ona molitva, što ju je nekoč 
učio: „Oče naš, koji jesi na nebesima!“ Čini se da 
je Njegova čovječja narav na čudnovat, tajanstven 
način odijeljena od Njegova božanskog Oca, a 
da ipak nije odijeljena. Jer kako bi inače mogao 
govoriti: „Bože moj! Bože moj!“ No kao što nama 
oblaci mogu oduzeti svjetlost i sunce, kada naiđu 
ispred njega, a da sunce ostaje na nebu, moglo se 
također zbiti, da se u tom užasnom času, kada je 
On uzeo na sebe grijehe svijeta, ispred Njega 
sakrilo Očevo lice. Za svakoga je pojedinoga od 
nas trpio On tu muku i tu napuštenost, da ne za¬ 
boravimo, kako je strašno za čovjeka i za njegovo 
najunutarnjije bivstvo biti lišen božanske utjehe i 
božanskog liječenja. Tu je bio izvršen čin najviše 
zadovoljštine za tri ljudske skupine: za one koji 
napuste Boga, za one koji sumnjaju u Božju prisut¬ 
nost, i za one koji su prema Bogu ravnodušni. 

Ponajprije je ispaštao za one koji Boga ne priz¬ 
naju, zatim za sve, koji su u ono tamno poslije¬ 
podne samo napola vjerovali u Boga, kao što i 
sada u tami noći samo napola u Njega vjeruju. 
Prinio je zadovoljštinu za sve, koji Boga poznaju, 
ali žive kao da nikada Njegovo ime nisu čuli; za 

sve, kojih je srce nalik na rub puta, na koji Božja 
ljubav pada samo da bude zgažena od svijeta. 
Otkupio je sve, kojih je srce kao kamenito tlo, 
na koje sjeme Božje riječi pada da ondje ubrzo 
opet usahne; trpio je za sve, kojih je srce slično 
trnju, na koje se Božja ljubav spušta da bude 
ugušena od briga ovoga svijeta. Bila je to zadovolj¬ 
ština za sve, koji su jednom vjerovali pa vjeru 
izgubili, koji su jednom bili sveci, a sada su grešni- 
ci. Tu je bio izvršen božanski otkupiteljski čin za 
svako skretanje od Boga, jer u onom trenutku, 
kada je Bog Njega prividno ostavio, kupio je On 
za nas milost da Bog nas nikada ne zaboravi. 

Trpio je i ispaštao također za drugu skupinu 
ljudi, koja poriče Božju prisutnost, za kršćane koji 
više ne teže za Bogom kada ne osjećaju Njegovu 
blizinu, za sve kojima dobro znači isto što i ugo¬ 
dno, za sve skeptike počevši od onoga prvoga, 
koji je postavio pitanje: “Zašto je Bog to zapo¬ 
vjedio?” Zadovoljio je za bolna pitanja svijeta 
mučena sumnjom, pitanja što glase: “Zašto 
postoji zlo?... Zašto Bog ne uslišava moju 
molitvu?”... “Zašto mi je Bog uzeo majku?”... 
“zašto?”... “zašto?”... “zašto?”... Bog je sam 
izrekao Bogu taj “zašto”, i ispaštao je za sva ta 
pitanja. 

I napokon je svojom napuštenošću od Boga 
zadovoljio za svu ravnodušnost ovoga svijeta koji 
živi kao da nikada nije bilo jaslica u Betlehemu 
ni križa na Kalvariji. Time je otkupio sve koji tresu 
kockarski rog, dok se odigrava drama Otkuplje¬ 
nja, sve koji sami sebe smatraju Bogom te vjeruju 

da su iznad svih dužnosti bogoštovlja i religije, 
da ih s Bogom ništa ne vezuje niti prema Njemu 
obvezuje. Uvjeren sam da je nakon ovih dvadeset 
vjekova Kristu postala mučnijom i bolnijom 
ravnodušnost modernoga svijeta nego što su bile 
boli na Kalvariji. Sigurno trnova kruna i željezni 
čavli nisu probijajući Tijelo našega Otkupitelja 
tako pekli kao što Ga peče i boli naša moderna 
ravnodušnost koja se doduše Kristu ne ruga, ali 
mu se i ne moli. 

MOLITVA 


Isuse! Sada zadovoljavaš za vremena, u kojim a 
mi nismo ni vrući ni hladni, kada ne pripadamo 
ni nebu ni zemlji, jer sada trpiš od obojih, odba¬ 
čen od jednih, a od drugoga napušten. Jer se nisi 
htio odreći grešnoga čovječanstva, sakrio je Tvoj 
nebeski Otac svoje lice pred Tobom. Jer se nisi 
htio odreći svoga nebeskog Oca, grešno Ti je čo¬ 
vječanstvo okrenulo leđa, i tako Ti oboje dovodiš 
u jedno sveto zajedništvo. Ljudi više ne mogu 
reći da Bog ne zna za napuštenost što je srce trpi, 
jer si Ti sam napušten. Ljudi više ne mogu tužiti 
da Bog ne poznaje rana srca, koje ne osjeća Božje 
blizine pa u izgubljenosti traži i istražuje, jer sada 
je Tebi oduzeta čudesna Božja prisutnost. Isuse, 
sada istom shvaćam bol, napuštenost i patnju, 
kad vidim da je čak i sunce pomrčalo. No zašto 
ja iz toga ništa ne naučim, moj Isuse? Kao što 
nisi Ti sam sebi načinio križ, tako ni ja ne pravim 
svoj, već uzimam dragovoljno na sebe križ što si 
mi ga Ti pripremio. Nauči me da je sve na svijetu 
Tvoje osim jednoga: moje volje. Budući da ona 
pripada meni, ona je jedini pravi i istinski dar 
što ga ja mogu Tebi pokloniti. Nauči me reći: 
„Ne moja, nego Tvoja volja neka se vrši, Go¬ 
spodine." Daj mi milost da vjerujem i onda kada 
Te ne vidim. Iako me biješ, u Tebe hoću da se 
pouzdam. Reci mi dokle ću Te, Gospodine, dokle 
još pustiti da visiš na križu, razdiran od boli? 

PETA RIJEČ 

Žedan sam! 

To je najkraći od sedam vapaja s Križa. Preve¬ 
deno na naš jezik to su dvije riječi, no original 
sadrži samo jednu (i na hrvatski bismo mogli 
prevesti jednom riječju: ,,žeđam“ - op.pr.). Naš 
Gospodin nastavlja svoju propovijed. Ne pro¬ 
klinje onih što su Ga pribili na križ, ne nalazi ni 
riječi prijekora za svoje strašljive učenike uz rub 
ceste, ni riječi prijezira za rimske vojnike, ni riječi 
nade za Magdalenu, ni riječi ljubavi za Ivana, ni 
svojoj Majci ne upućuje ni riječi koja bi obećavala 
život. Ni Bogu se u tome trenutku ne obraća. Iz 
dubina Njegova presvetoga Srca dolazi preko 
Njegovih suhih usana samo jedan potresan vapaj: 
„Žedan sam!“ 

On, Bogočovjek koji je zvijezdama odredio 
putanje i sfere bacio u prostor, kojemu se Zemlja 
poput sitne blistave igračke ljulja na ručnom 
zglobu, iz čijih su ruku pali planeti i svjetovi, mo¬ 
gao bi bio reći: More je moje i moje su rijeke u 
tisućama dolina i slapovi u tisućama planina. On 
sada moli za pomoć čovjeka, djelić svoga stvo¬ 
renja. Prosi jedan gutljaj. Ne žudi za gutljajem 
zemaljske vode, ne, ne misli to, nego žudi za 
gutljajem ljubavi. „Žedan sam ljubavi! 44 

Prethodna riječ očitovala je bol i muku čovjeka 
daleko od Boga. Ova riječ otkriva bol Boga daleko 
od čovjeka. Stvoritelj ne može živjeti bez stvo¬ 
renja, pastir ne može živjeti bez ovce, a žed Kris¬ 
tove ljubavi treba vode kršćanskih duša. 

Pa što je On učinio, što bi mu moglo dati pravo 
na moju ljubav? Koliko me Bog ljubi? Oh, kad 
bih zbilja htio saznati, koliko me je Bog ljubio 
moram jednom ispitati duboko značenje te riječi 
,,Ljubav“, riječi koja se toliko često upotrebljava, 
a tako malo razumije. Ljubav znači u prvom redu 
davati. Bog je svoju svemoć poklonio ništavilu, 
svoju svjetlost dao tami, kaos ispunio svojim re¬ 
dom - to je Stvaranje. Ljubav nuka da se ljubije-i 
nome kazuju tajne. U Svetom je Pismu Bog progo¬ 
vorio palom čovječanstvu o tajnama prirode i o 
svojoj velikoj ljubavi - to je Objava. Ali ljubav 
znači također trpjeti za ljubljenoga, i zato govo¬ 
rimo o strelicama ljubavi što zadaju rane. Bog 
trpi sada za nas na drvetu križa, jer „nitko nema 
veće ljubavi od onoga koji život svoj daje za 
prijatelje". Ljubav napokon znači sjedinjenje s 
drugime, ne samo u jedinstvu tijela, nego i u 
jedinstvu duha. Toliko nas je Bog ljubio da je 
ustanovio Euharistiju, da se mi nastanimo u Nje¬ 
mu a On u nama u jedinstvu Kruha života, koje 
nadilazi sve pojmove. Ljubav čezne za vječnim 
sjedinjenjem s ljubljenim. Božja je ljubav tolika, 
te nam je On obećao stanove svoga Oca gdje 
vladaju mir i radost kakvih svijet ne može dati 
niti vrijeme primiti - to je nebo. 

Sigurno Ljubav se sada sva razdala. Ničega više 
nema što bi Krist još mogao učiniti za svoj vino¬ 
grad. Sve je vode svoje vječne Ljubavi izlio na 
naša ožednjela srca, pa nije čudo da On sada žeđa 
ljubavi. Ako ljubav počiva na uzajamnosti, onda 
sigurno nitko nema više prava na našu ljubav nego 

On. Zašto li je ne uzvraćamo? Zašto dopuštamo, 
da božansko Srce žeđa za ljudskim srcima? Zašto 
se On mora tužiti: 


“Jao tebi! Jer izbjegavaš Mene, sve bježi od tebe, 
Ti žalosni, jadni, beskorisni stvore. 

A i zašto da te netko ljubi. 

Velikim te učinih iz ništavila tvog", 
govorio je Gospodin. 

„Čovječju ljubav ti dadoh, 

A čime si je zaslužio? 

Ti najmanji od svih ljudi? 

Ti i ne znaš 

Koliko si nedostojan ljubavi. 

U koga li ćeš, ubogi crve, 
ljubavi naći, 

Ako ne kod Mene, jedino kod Mene!" 

(Francis Thompson, The Hound of Heaven ) 

MOLITVA 


Dragi Isuse! Dao si za mene sve, a ja Ti za to 
ne dajem ništa. Koliko si puta dolazio da u 
vinogradu moje duše ubereš plodove, a ničega 
nisi nalazio doli tek pokoji grozdić. Koliko si puta 
tražio, a ništa nisi našao. Koliko si puta kucao, 
a vrata moga srca ostajahu Ti zatvorena! Koliko 
si puta zamolio za gutljaj, a ja sam Ti davao samo 
žuč i ocat! 

Koliko sam se puta, dragi Isuse, pobojao da 
ne bih smio ništa drugo posjedovati, ako bih Te 
nazivao svojim. Zaboravljao sam da više ne bih 
ni pomišljao na iskre, kada bih plamen po¬ 
sjedovao; da više ne bih pomišljao na svijeću 
ljudskoga srca, kada bih posjedovao sunce Tvoje 
ljubavi; da više ne bih pomišljao na polomljeni 
luk zemlje, kada bih posjedovao potpuni krug 
Tvoje sreće. O Isuse, moja je povijest tužna 
povijest čovjeka koji se opirao da dadne srce za 
srce i ljubav za ljubav. Daruj mi od svih ljudskih 
darova slađi dar suosjećanja s Tobom. 

ŠESTA RIJEČ 

Svršeno je 

Odvijeka htio je Bog stvoriti čovjeka na sliku i 
priliku svoga vječnog Sina. Kad je nebo obojio 
plavo a zemlju zeleno, pripremio je vrt, kako sa¬ 
mo Bog može načiniti vrt, i metnuo čovjeka u tu 
raskoš da bude jednak slici Božjega Sina. No na 
zemlji je na tajanstven način odjeknula pobuna 
Luciferova, i Božja slika u čovjeku bi izbrisana i 
uništena. 

U svojem božanskom milosrđu nebeski je Otac 
htio vratiti čovjeka u stanje njegove prijašnje 
slave. Da bi slika opet nalikovala na uzor, htio je 
Bog svoga božanskog Sina prema kojemu bijaše 
čovjek stvoren poslati na zemlju, kako bi stvorovi 
još jednom vidjeli, kakvi bi po Božjoj želji i volji 
trebali da budu. Samo božanska svemoć mogla je 
pri izvršenju toga zadatka znak poraza pretvoriti 
u znak pobjede. U božanskom poretku Otkup¬ 
ljenja upravo ona tri činioca što bijahu dovela do 
našega pada izvršiše i djelo našega spasenja. 
Namjesto neposlušnoga čovjeka Adama došao je 
poslušni čovjek Krist, na mjestu ohole žene Eve 
stajala je ponizna Djevica Marija, mjesto drveta u 
vrtu bilo je drvo križa. Otkupljenje je bilo dovr¬ 
šeno; mi smo bili kupljeni i plaćeni. Bili smo 
zadobiveni u bitci koja se nije odlučila s nekoliko 
kamičaka kao ona u kojoj je David ubio Golijata, 
već s pet rana; strašnih biljega na rukama, no¬ 
gama i boku. U toj se bitci nije ljeskalo oružje na 
podnevnom suncu, već je pod potamnjelim ne- 

bom visjelo poput grimizne krpe jedno tijelo. 
Poklič te bitke nije bio „Ubij i uništi“, nego „Oče, 
oprosti“. Nije se borilo čelikom što siječe i mrvi, 
nego tekućom krvlju, a izgubio je On koji je nepri¬ 
jatelja potukao. Sad je bitka bila svršena. U po¬ 
sljednje tri ure On je obavio posao svoga Oca. 
Umjetnik je metnuo posljednju ruku na svoje 
remek-djelo te je s radošću jakoga kliknuo: Svrše¬ 
no je! 

Njegovo je djelo dovršeno, no kako je s našim? 
Samo Bog može tu riječ izreći, mi ne. Dovršeno 
je djelo kojim je čovjeku stečen božanski život, 
ali nije dovršeno razdavanje toga života. On je s 
Kalvarije napunio spremnicu sakramentalnoga 
života, ali posao utjecanja toga života u naše duše 
još nije obavljen. On je položio kamen temeljac, 
ali mi moramo nadograđivati. On je nategnuo 
luk, kad je dao kopljem otvoriti svoj bok i zao¬ 
grnuo se u odjeću svoje dragocjene Krvi, ali mi 
moramo kroz taj luk ući. On stoji pred vratima i 
kuca, ali zasunac je iznutra i samo ga mi možemo 
odsunuti. On je konsekrirao, mi se moramo 
pričestiti. A hoće li naše djelo ikada biti dovršeno, 
ovisi o tome u kojoj ćemo mjeri živjeti Njegovim 
životom, postati drugi Kristi, jer Njegov Veliki 
Petak i Njegova Muka nama ništa ne koriste, ako 
ne uzmemo Njegov Križ i ne idemo za Njime. 
Grijeh je najveća zapreka što nas zadržava od 
ispunjenja te zadaće, jer dok god ima na svijetu 
grijeha, Krist će biti uvijek ponovo raspinjan u 
našim srcima. 

Jednom preda mnom stajaše 
Trnjem ovjenčan Čovječji Sin. 
„Zar još nije. Gospodine, 
Spasenja svijeta dovršen činš“ 

Zapitah. A On me blago pogleda: 
“Zar nije ti znana istina ta 
Da svaki grijeh je bič okrutan 
I svako srce Kalvarija ?“ 

(Racbel Annand Taylor) 

MOLITVA 


Dragi Isuse, Otkupljenje je Tvoje djelo, a na 
meni je da činim pokoru i okajavam, jer pokora 
je sjedinjenje s Tvojim životom, Tvojom istinom 
i Tvojom ljubavlju. Tvoje je djelo na križu svršeno, 
ali moja je zadaća sada da Te s križa skinem, jer 

Uvijek kad me okružuje tišina. 

Danju i noću, 

Straši me krik 
S križa. 

Kad začuh ga prvi put, 

Izidoh i stadoh da tražim. 

Nađoh čovjeka u muci križa. 

Pa rekoh: “Skinut ću Te.” 

Htjedoh vaditi čavle iz nogu. 

No on reče: „Pusti. 

Jer nitko me ne može skinuti s križa, 

Dok god svi, muževi, žene, djeca, 

Ne dođu ovamo skupa da me skinu.” 

“Ali ne mogu podnijeti krika”, 

Rekoh, “što da činim f” 

Nato će on: „Iziđi u svijet 
I svakom kog vidiš objavi: 

Pogledajte, na križu visi Čovjek!” 

(Elizabeth Cheney) 

Ti visiš na križu, ali mi Te moramo skinuti. 
Dosta već na njemu visiš. Po svojemu si nam 
apostolu Pavlu poručio da Tvoji sljedbenici treba 
da raspinju svoje tijelo i požude. Moje će djelo 
dakle biti dovršeno istom onda kad budem 
mjesto Tebe visio na križu, jer ako u tvome životu 
nema Velikoga petka, ne može mi svanuti ni Us¬ 
krs. Ako me nikada ne obuku u sramotnu odjeću, 
ne ću nikada primiti ni bijele odjeće mudrosti. 
Ako mi nikada ne bude na glavu nabijena trnova 
kruna, ne će moje tijelo biti proslavljeno. Ako 
ne bude borbe, ne će biti ni pobjede. Ako ne 
budem žedan, ne će mi biti pruženo ni nebesko 
osvježenje. Ako za mene ne bude križa, ne će 
biti ni praznoga groba. O Isuse, nauči me izvršiti 
tu zadaću, jer valja da ljudska djeca trpe prije 
nego uđu u svoju slavu. 

SEDMA RIJEČ 


Oče, u tvoje ruke predajem svoj duh 

Kad je Adam bio izgnan iz zemaljskoga raja i 
za kaznu mu bio naložen rad, pošao je u potragu 
za kruhom što ga mora u znoju lica zasluživati. 
Dok je tako išao i tražio, spotakao se o beživotno 
tijelo svoga sina Abela. Podigao ga je, odnio ga 
na plećima kući i položio ga Evi u krilo. Govorili 
su mu, ali Abel nije odgovarao. Nikada prije nije 
bio tako mučaljiv. Podigoše njegovu ruku, no ona 
mlohavo pade natrag. Nikada se to još nije 
događalo. Pogledaše u njegove oči koje bijahu 
hladne i staklenaste pa na neobjašnjiv način ne 
uzvraćahu pogleda. Nikada prije nisu bile tako 
ukočene. Snebivali su se, i njihovo je čuđenje sve 
više raslo. Tada im pade na pamet: „U onaj dan 
kada biste jeli s ovoga drveta, morali biste umri- 
jeti.“ Prvi put bila je na svijet došla smrt. 

Vjekovi prohujaše prostorom, i novi Abel, 
Krist, umire od ubilačke ruke svoje zavidne braće 
iz plemena Kainova. Život što je došao iz nemjer¬ 
ljivih dubina priprema se na povratak kući. Šesta 
je riječ bila osvrt: „Dovršio sam svoje djelo.“ 
Njegov sedmi i posljednji vapaj s križa jest pogled 
unaprijed: „Predajem svoj duh.“ Šesta se riječ 
ticala ljudi, sedma je upućena Bogu. Šesta je riječ 
bila zbogom zemlji, a sedma je Njegov pozdrav 
nebu. Kao veliki planeti što tek nakon duga 
vremena završavaju svoju putanju te ge opet vra¬ 
ćaju na ishodište, kao da bi htjeli pozdraviti Njega 
koji ih je poslao na put, tako On koji je došao s 

neba, dovršio svoje djelo i završio put, ide sada 
natrag k svome Ocu, koji Ga je poslao na veliko 
djelo otkupljenja svijeta, da ga pozdravi: „Oče u 
tvoje ruke predajem svoj duh.“ 

Izgubljeni se sin vraća kući svoga Oca. Zar nije 
Krist uistinu izgubljeni sin? Prije trideset i tri go¬ 
dine napustio je vječne stanove svoga Oca i oti¬ 
šao u tuđi kraj ove zemlje. Tada je počeo svoje 
rasipništvo. Beskrajnom darežljivošću dijelio je 
božanska bogatstva moći i mudrosti i nebeskom 
velikodušnošću razdavao božanske darove opro- 
štenja i milosrđa. U posljednji sat prosipa sav svoj 
kapital među grešnike, posljednju kap krvi daje 
za otkupljenje svijeta. Ne ostaje mu ništa više da 
utaži svoju glad doli ogrizotine ljudske poruge i 
ocat i žuč gorke ljudske nezahvalnosti. Sad se 
sprema da opet krene na put kući svoga Oca pa 
kada još iz daljine ugleda lice svoga nebeskog Oca, 
s propovjedaonice križa dolazi preko Njegovih 
usana posljednja i najsavršenija molitva: „Oče, u 
tvoje ruke predajem svoj duh.“ 

Kroz sve vrijeme stoji podno križa Marija. 
Doskora će novi Abel koga ubiše Njegova braća, 
biti skinut s vješala Otkupljenja te položen u krilo 
nove Eve. Od svih smrti ovoga svijeta ova je 
najstrašnija! No kad je došao strahoviti čas, u 
Marijinim se očima, suzama zastrtim, možda uka¬ 
zao Betlehem. Trnjem okrunjena glava koja u 
smrti ne nalazi mjesta na koje da se spusti, doli 
križ, Marijinu se zamagljenu pogledu čini kao ista 
glava što ju je u Betlehemu pritiskala na srce. Oči, 
pri gašenju kojih pomrčaše sunce i mjesec, za nju 

su još uvijek oči što su je gledale sa slame jaslica, 
Bespomoćne, čavlima probite noge ukazuju joj 
se kao dječje nožice pred koje je bilo položeno 
zlato, tamjan i smirna. Suhe, krvlju crveno omaš- 
ćene usne pričinjaju joj se kao svježe, meke usnice 
što su se negda u Betlehemu hranile Euharistijom 
njezina tijela. Ruke što ih još samo rane drže za 
nju su opet dječje ručice, premalene još da bi 
dosegle glave životinja u štali. Zagrljaj podno 
Križa za Mariju je opet zagrljaj uz jaslice. U tom 
žalosnom času koji se svakom mišlju doziva natrag 
rođenje Marija uistinu može vjerovati da je još 
jednom u Betlehemu. 


36 




MOLITVA 


Ne, Marijo, nisi ti opet u Betlehemu. Nisu ovo 
jasle, nego križ. Nije to rođenje, već smrt. Nije 
0 vo dan kada je On živio među pastirima i 
kraljevima, već čas kada je umro među razboj¬ 
nicima. Nije ovo Betlehem, nego Kalvarija. 

Betlehem - to je Isus kakva si Ga ti, Njegova 
bezgrešna Majka, dala ljudima. Kalvarija - to je 
Isus kakva Ga grešni čovjek tebi vraća. Između 
onoga trenutka kada si Ga dala u jaslama, i 
trenutka kada Ga primaš na križu, nešto se zbilo. 
Zbili su se moji grijesi. Marijo, ovo nije tvoj čas 
već moj čas, moj čas zloće i grijeha. Da ja nisam 
sagriješio, ne bi smrt lepršala crnim krilima nad 
tim grimizno-crvenim tijelom. Da nisam bio 
oholo nepokoran svome Stvoritelju, nikada se 
ne bi splela trnova kruna zadovoljštine. Da sam 
bio manje buntovan i da nisam odabrao širok 
put propasti, ne bi te noge nikada bile čavlima 
probijene. Da sam slušao Njegove pastirske riječi 
o trnju i čičku, nikada ne bi Njegove usne bile 
kao ognjem žežene. Da sam više vjerovao, nikada 
ne bi Njegovu obrazu bila zadana bol Judinim 
poljupcem. 

Marijo, ja sam taj, što se nalazi između 
Njegova rođenja i otkupiteljske smrti. Zazivam 
te, Marijo: dok Ga tvoje ruke grle, ne vjeruj da 
je bijel, kakav je došao od Oca. On je crven, 
kakav je došao od mene. Za nekoliko će časaka 
tvoj Sin predati dušu svome nebeskom Ocu, a 

tijelo tvojim nježnim rukama. Posljednje kapi krvi 
kaplju iz velikoga kaleža Otkupljenja i orume- 
njuju drvo križa i stijene, što će se domala od 
užasa raspući. Jedna jedina kap već bi dostajala 
da spasi deset tisuća svjetova. Marijo, moja Maj¬ 
ko, moli za me kod svoga božanskog Sina za 
oproštenje grijeha, što su tvoj Betlehem pret¬ 
vorili u Kalvariju. Moli Ga, Marijo, u posljed¬ 
njim sekundama što još preostaju, neka nam da 
milost da Ga nikada više ne pribijamo na križ, 
da nikada više ne probadamo sa sedam mačeva 
tvoje Srce. Marijo, moli svoga umirućeg Sina za 
to dok god živim... Marijo! Isus je mrtav!... 
Marijo! 

